Dôvodová správa

Všeobecná časť
	
Návrh nariadenia vlády Slovenskej republiky o podmienkach poskytovania osobných ochranných pracovných prostriedkov je vypracovaný v nadväznosti na splnomocňovacie ustanovenie § 16 ods. 1 písm. h) zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 158/2001 Z. z.
	Návrh nariadenia vlády harmonizuje legislatívu Slovenskej republiky s legislatívou  Európskej únie, konkrétne so smernicou Rady č. 89/656/EHS z 30. novembra 1989 o minimálnych zdravotných a bezpečnostných požiadavkách na používanie osobných ochranných prostriedkov pracovníkmi na pracovisku, ktorá je individuálnou smernicou k smernici Rady č. 89/391/EHS, ktorá vytvára právny rámec na vydanie jednotlivých smerníc Rady.
 Návrh nariadenia vlády preberá a upresňuje doteraz platnú právnu úpravu poskytovania osobných ochranných pracovných prostriedkov vykonanú vyhláškou Ministerstva práce, sociálnych vecí a rodiny Slovenskej republiky č. 377/1996 Z. z. o poskytovaní osobných ochranných pracovných prostriedkov, a to aj v spojitosti so zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. a nariadenia vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky v znení nariadenia vlády č.../2002 Z. z. 
	  Návrh nariadenia vlády Slovenskej republiky upravuje minimálne požiadavky na bezpečnosť a ochranu zdravia pri práci tým, že ustanovuje rozsah a podrobnejšie podmienky na hodnotenie nebezpečenstiev a  všeobecné i špecifické podmienky na poskytovanie osobných ochranných pracovných prostriedkov zamestnancom v pracovnoprávnom alebo obdobnom pracovnom vzťahu,  osobám, ktoré sa s vedomím zamestnávateľa zdržujú na jeho pracoviskách tak, ako to ukladá § 8a ods. 2 a 6 zákona Národnej rady Slovenskej republiky č. 330/1996 Z. z. v znení zákona č. 158/2001 Z. z. a samostatne zárobkovo činným osobám podľa § 2 tohto zákona.
	Návrh nariadenia vlády Slovenskej republiky je v súlade s Ústavou Slovenskej republiky, zákonom Národnej rady Slovenskej republiky č. 330/1996 Z. z. a ďalšími všeobecne záväznými právnymi predpismi Slovenskej republiky.
Návrh nariadenia vlády Slovenskej republiky nemá dopad na verejné financie, ekonomické a environmentálne vplyvy, ani vplyvy na zamestnanosť. Ministerstvo financií Slovenskej republiky sa nestotožňuje s vyjadrením uvedeným vo všeobecnej časti dôvodovej správy, že návrh nebude mať dopad na rozpočty územných samospráv (list č. 8964/2002 – 81 z 02. 05. 2002). Pripomienka bola s ministerstvom financií prerokovaná.
Návrh nariadenia vlády však nemá dopad ani na rozpočet obcí alebo rozpočet vyšších územných celkov, pretože povinnosť poskytovať osobné ochranné pracovné prostriedky je upravená už v súčasnosti v § 8a ods. 2 písm. b) zákona Národnej rady Slovenskej republiky č. 330/1996  Z. z. o bezpečnosti a ochrane zdravia pri práci v znení zákona č. 158/2001 Z. z. 
Návrh nariadenia prerokovala Rada hospodárskej a sociálnej dohody Slovenskej republiky dňa 31. mája 2002 vzala ho na vedomie a odporučila ministrovi práce, sociálnych vecí a rodiny predložiť ho na rokovanie vlády Slovenskej republiky.
Legislatívna rada vlády Slovenskej republiky prerokovala návrh nariadenia dňa 4. júna 2002 a odporučila ministrovi práce, sociálnych vecí a rodiny po dopracovaní pripomienok predložiť ho na rokovanie vlády Slovenskej republiky. Návrh nariadenia bol upravený v zmysle pripomienok Legislatívnej rady vlády Slovenskej republiky a na jej odporúčanie sa predkladá v novom znení.

D O L O Ž K A   Z L U Č I T E Ľ N O S T I

nariadenia vlády Slovenskej republiky
 s právom Európskych spoločenstiev a právom Európskej únie

1.	Navrhovateľ nariadenia vlády: Vláda Slovenskej republiky.

2.	Názov návrhu: Nariadenie vlády Slovenskej republiky o podmienkach poskytovania osobných ochranných pracovných prostriedkov.

3.	Záväzky Slovenskej republiky vo vzťahu k Európskym spoločenstvám  a Európskej únii:
a)  návrh nariadenia vlády je
-    prioritou podľa Európskej dohody o pridružení (amsterdamské znenie),
-	strednodobou prioritou aktualizovanej verzie Národného programu pre prijatie acquis commnautaire v kapitole č. 13 Sociálna politika a zamestnanosť, podkapitole 13.11. Bezpečnosť a ochrana zdravia pri práci,
-	prioritou podľa Partnerstva pre vstup,
-	prioritou podľa Bielej knihy,  kapitola 4. Sociálne záležitosti, III. Bezpečnosť a ochrana zdravia pri práci, kľúčové opatrenia druhej etapy,
-	úlohou zahrnutou do Plánu legislatívnych úloh vlády SR na rok 2002   mesiaci júl pod č. 2,
-	úlohou zahrnutou do Prioritných úloh vlády SR na rok 2002 v 32. týždni, pod č. 13.6
b)	V negociačnej pozícii ku kapitole č. 13 Sociálna politika a zamestnanosť prevzala SR záväzok akceptácie aquis a pripravenosti na jeho implementáciu v plnom rozsahu k referenčnému dátumu vstupu do EÚ 1. januára 2004. Slovenská republika má na roky 2001-2002 pripravený komplexný plán harmonizácie legislatívy, ktorý povedie k plnej kompatibilite s aquis v oblasti bezpečnosti a ochrany zdravia pri práci.

4.	Problematika návrhu nariadenia vlády:
a)	je upravená v práve Európskych spoločenstiev.

V primárnom práve je problematika návrhu nariadenia vlády SR upravená v čl. 2, čl. 3, čl. 136, čl. 137 a čl. 149 Zmluvy o založení ES v amsterdamskom znení.
V sekundárnom práve je problematika návrhu nariadenia vlády SR upravená v:

1.	rámcovej smernici č. 89/391/EHS z 12. júna 1989 o zavádzaní opatrení na podporu zlepšenia bezpečnosti a zdravia pracovníkov pri práci 
2.	smernici rady č. 89/656/EHS z 30. novembra 1989 o minimálnych zdravotných a bezpečnostných požiadavkách na používanie osobných ochranných prostriedkov pracovníkmi na pracovisku (tretia samostatná smernica v zmysle článku 16(1) smernice 89/391/EHS).

Preklady obidvoch smerníc (89/391/EHS a 89/656/EHS) existujú a nachádzajú sa v Centrálnej prekladateľskej jednotke ÚV SR. Preklady prešli revíziou CPJ.

5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
a)	úplná.

6.	Gestor (spolupracujúce rezorty): Ministerstvo práce, sociálnych vecí a rodiny SR

7.	Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácia a pod.):
V mesiaci november 2001 bolo v 48. týždni v rámci Phare programu uskutočnené twinningové stretnutie za účasti expertov NSR a Švédska, na ktorom bol návrh nariadenia vlády prekonzultovaný vrátane revízie prekladu príslušnej smernice rady 89/656/EHS. Experti sa písomne k návrhu nariadenia vlády nevyjadrovali.     

 

Osobitná časť

K § 1
	Ustanovenie identifikuje smernicu ES, ktorá je transponovaná týmto nariadením a uvedená je v prílohe č. 1.

K § 2
	Definuje osobný ochranný pracovný prostriedok a účel jeho používania. Zoznam osobných ochranných pracovných prostriedkov, ako aj zoznam nebezpečenstiev, ktoré by mohli ohroziť bezpečnosť a  zdravie pri práci je upravený v prílohách č. 2 a 3. Osobnými ochrannými a pracovnými prostriedkami a nebezpečenstvami sú aj iné, prostriedky a nebezpečenstvá, a to podľa konkrétnych pracovných podmienok, ak sú v súlade s ustanoveniami tohto nariadenia. Ustanovuje sa, ktoré prostriedky nepatria do kategórie osobných ochranných pracovných prostriedkov.

K § 3
	Ustanovuje podmienky, za ktorých sa poskytuje osobný ochranný pracovný prostriedok a v súlade so zákonom Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov ustanovuje podmienky, za ktorých sa poskytujú pracovné odevy a pracovná obuv.
Ustanovenia bližšie definujú podmienky, ktoré musí spĺňať poskytovaný osobný ochranný pracovný prostriedok, a to aj v nadväznosti na  zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov a nariadenie vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách postupoch posudzovania zhody na osobné ochranné pracovné prostriedky v znení nariadenia vlády Slovenskej republiky č. 323/2002 Z. z.

K § 4
	Ustanovením sa bližšie vymedzujú charakteristiky osobného ochranného pracovného prostriedku, aby mohol plniť ochrannú funkciu vrátane prípadnej kombinácie viacerých. Ustanovujú sa základné podmienky na používanie a udržiavanie osobného ochranného pracovného prostriedku. Upresňujú sa zákonné  povinnosti zamestnávateľov v oblasti oboznamovania zamestnancov so spôsobom používania a informovania o ochranných vlastnostiach osobných ochranných pracovných prostriedkov v nadväznosti na zákon Národnej rady Slovenskej republiky č. 330/1996 Z. z.

K § 5
	V ustanovení sa vykonávajú ustanovenia zákona Národnej rady Slovenskej republiky č. 330/1996 Z. z. v oblasti vypracovania hodnotenia nebezpečenstiev, charakterizovania vlastností osobných ochranných pracovných prostriedkov,  a  ich výberu a vypracovania zoznamu na ich poskytovanie. Účelom poskytnutia údajov o nebezpečenstvách iným zamestnávateľom je skutočnosť, aby aj oni mohli vykonať potrebné opatrenia smerom k svojim zamestnancom.

K § 6
	Ustanovuje sa požiadavka, aby zamestnávateľ v súvislosti s používaním osobných ochranných pracovných prostriedkov informoval taxatívne vymenované subjekty, a to v spojitosti s § 8b zákona Národnej rady Slovenskej republiky č. 330/1996 Z. z.

K § 7
	V súlade s ustanovením § 2 ods. 3 zákona Národnej rady Slovenskej republiky č.  330/1996 Z. z. sa ustanovuje, že požiadavky tohto nariadenia vlády sa vzťahujú na zárobkovo samostatne činné osoby.

K § 8
	Ustanovuje prechodné obdobie na zosúladenie súčasnej dokumentácie na používanie  osobných ochranných pracovných prostriedkov, napríklad zoznam na ich poskytovanie, s požiadavkami tohto nariadenia vlády.

K § 9
Zrušuje sa vyhláška Ministerstva práce, sociálnych vecí a rodiny Slovenskej republiky č. 377/1996 Z. z. o poskytovaní osobných ochranných pracovných prostriedkov.

K § 10
	Ustanovenie upravuje dátum nadobudnutia účinnosti tohto nariadenia vlády Slovenskej republiky.

K prílohe č. 1
	V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky sa označuje vykonávaný právny akt Európskej únie.

K prílohe č. 2
	Poskytuje zoznam osobných ochranných pracovných prostriedkov určených na ochranu bezpečnosti a zdravia pri práci. V súlade s § 2 ods. 1 tohto nariadenia vlády Slovenskej republiky týmito prostriedkami môžu byť aj iné, ktoré nie sú uvedené v tomto zozname.

K prílohe č. 3
	Poskytuje zoznam nebezpečenstiev, ktoré vzhľadom na charakter ich účinkov, dĺžku expozície a množstvo, môžu poškodiť zdravie alebo obťažovať pri práci a možno sa pred nimi chrániť prostredníctvom osobných ochranných pracovných prostriedkov. Takými nebezpečenstvami, podľa konkrétnych pracovných podmienok, môžu byť i iné, ako uvedené v zozname.

K prílohe č. 4
	Uvádza zoznam prác a činnosti, pri ktorých sa poskytujú a používajú osobné ochranné pracovné pomôcky, ak sa pri ich vykonávaní vyskytujú nebezpečenstva, ktoré môžu poškodiť zdravie zamestnanca. Podľa skutočných pracovných podmienok môžu byť takými prácami a činnosťami aj iné, ako uvedené v zozname.

K prílohe č. 5
	Poskytuje ďalšie kritéria hodnotenia, ktoré treba zohľadňovať pri výbere osobných ochranných pracovných prostriedkov.